OBVESTILO KOMISIJE

o uporabi zahtev za okoljsko primerno zasnovo glede učinkovitosti napajalnih enot v strežnikih in izdelkih za shranjevanje podatkov ter zahtev za okoljsko primerno zasnovo glede učinkovitosti napajalne enote varilne opreme

(Besedilo velja za EGP)

(2022/C 469/03)

Uredba Komisije (EU) 2019/424 (1) o določitvi zahtev za okoljsko primerno zasnovo strežnikov in izdelkov za shranjevanje podatkov se uporablja od 1. marca 2020. Zlasti točka 1.1 Priloge II k Uredbi vključuje zahteve glede minimalne učinkovitosti napajalnih enot, ki se uporabljajo v strežnikih in izdelkih za shranjevanje podatkov. Prva, minimalna raven učinkovitosti, določena v točki 1.1.1 Priloge II, se je začela uporabljati 1. marca 2020. Strožja vrednost (v primerjavi s trenutno veljavnimi) za minimalno učinkovitost napajalnih enot se bo uporabljala od 1. januarja 2023.

Uredba Komisije (EU) 2019/1784 (2) o določitvi zahtev za okoljsko primerno zasnovo varilne opreme se uporablja od 1. januarja 2021. Točka 1 Priloge II k Uredbi vključuje minimalne zahteve za učinkovitost napajalne enote, ki jih mora dosegati varilna oprema. Te zahteve se bodo začele uporabljati 1. januarja 2023.

Za izboljšanje energijske učinkovitosti napajalnih enot strežnikov in izdelkov za shranjevanje podatkov ter energijske učinkovitosti napajalnih enot varilne opreme v skladu z novimi zahtevami morajo proizvajalci namestiti sestavne dele, ki vsebujejo nove plošče tiskanega vezja. Te nove plošče tiskanega vezja se proizvajajo z uporabo polprevodniških čipov. Vendar zaradi trenutne svetovne krize pri oskrbi s polprevodniškimi čipi zaradi pandemije COVID-19 proizvajalci plošč tiskanega vezja ne morejo zadovoljiti naraščajočega povpraševanja. Zato se potrošniki soočajo z veliko daljšimi dobavnimi roki za te bistvene sestavne dele, kot je bilo prvotno pričakovano.

Zaradi teh izjemnih okoliščin proizvajalci ne morejo zagotoviti skladnosti z novimi zahtevami glede energijske učinkovitosti za izdelke, ki bodo dani na trg od 1. januarja 2023. Pomen vpliva svetovnega pomanjkanja čipov na predelovalno industrijo je bil izpostavljen v nedavnih poročilih, vključno z evropsko raziskavo o čipih (3), in je bil ključni dejavnik pri nedavnem predlogu Komisije za evropski akt o čipih. Pričakuje se, da bodo to stanje kratkoročno in bi se moralo večinoma izboljšati pred 1. januarjem 2024.

Več držav članic je obvestilo Komisijo, da se zavedajo težav, s katerimi se sooča industrija, in imajo razumevanje za težave, s katerimi se bo srečevala pri izpolnjevanju svojih obveznosti. S Komisijo so stopila v stik tudi različna industrijska združenja, ki so obrazložila težave, s katerimi se soočajo. To vključuje panoge, ki dobavljajo izdelke več bistvenim gospodarskim sektorjem, kot so sektor shranjevanja podatkov, bančni sektor in sektor gradbeništva.

Skladnost s harmonizacijsko zakonodajo EU, kot so zahteve za okoljsko primerno zasnovo, se spremlja in uveljavlja z nadzorom trga, ki ga izvajajo organi držav članic za nadzor trga v skladu s členom 11 in členi 14 do 20 Uredbe (EU) 2019/1020 Evropskega parlamenta in Sveta (4) o nadzoru trga in skladnosti proizvodov.

Glede na verjetne težave, s katerimi bi se lahko soočali proizvajalci pri izpolnjevanju zahtev za okoljsko primerno zasnovo glede energijske učinkovitosti napajalnih enot strežnikov in izdelkov za shranjevanje podatkov ter glede energijske učinkovitosti napajalnih enot varilne opreme, Komisija navaja številne okoliščine, ki jih je treba upoštevati pri izvrševanju teh obveznosti.

Najprej je treba opozoriti, da je obveznost organov držav članic za nadzor trga, da spremljajo skladnost, stalna in ni povezana z nobenim posebnim datumom po tem, ko se zahteve začnejo uporabljati 1. januarja 2023.

Drugič, kar zadeva zagotavljanje učinkovitega nadzora trga, Komisija opozarja na zahtevo iz člena 14(2) Uredbe (EU) 2019/1020, da morajo organi za nadzor trga svoja pooblastila izvajati učinkovito in uspešno v skladu z načelom sorazmernosti.

Komisija opozarja, da mora tako Komisija kot katera koli država članica upoštevati zavezujoče roke ali druge zahteve, določene v pravu Unije, razen če bi se roki ali zahteve spremenili po ustreznih postopkih.

Vendar morajo države članice pri izvrševanju prava Unije ustrezno upoštevati načelo sorazmernosti. V zvezi s tem naj države članice, kadar uporabljajo pravo EU in izvršujejo zahteve, določene v ustreznih predpisih, upoštevajo vse naslednje pogoje:

— izjemne in nepredvidene okoliščine svetovne krize zaradi COVID-19 pri oskrbi s polprevodniškimi čipi, na kar so opozorili proizvajalci, in ki lahko proizvajalcem preprečijo pravočasno izpolnjevanje ustreznih zahtev za okoljsko primerno zasnovo;

— časovno omejeno naravo težave glede na razmeroma kratko časovno obdobje, v katerem bi lahko proizvajalci še naprej dajali na trg izdelke, ki še ne izpolnjujejo novih zahtev glede energijske učinkovitosti;

— potrebo po tem, da lahko proizvajalci še naprej dajejo svoje izdelke na trg, tudi glede na pomen zanesljive oskrbe z reguliranimi izdelki za delovanje številnih bistvenih gospodarskih sektorjev.

Če nacionalni organi za nadzor trga – v skladu s temi pogoji – od 1. januarja 2023 ne bodo izvrševali zahtev za okoljsko primerno zasnovo glede energijske učinkovitosti napajalnih enot strežnikov in izdelkov za shranjevanje podatkov ter glede energijske učinkovitosti napajalnih enot varilne opreme, se bo Komisija vzdržala sprožitve postopkov za ugotavljanje kršitev, če je pomanjkljivo izvrševanje sorazmerno in časovno omejeno od 1. januarja 2023 do 1. januarja 2024.

Ta pristop bi se moral uporabljati za vse posamezne enote modela izdelka, danega na trg v navedenem časovnem obdobju. To tudi pomeni, da velja enako, če organi za nadzor trga naletijo na neskladno enoto izdelka po 1. januarju 2024, ki pa je bila dana na trg pred navedenim datumom.

(1) Uredba Komisije (EU) 2019/424 z dne 15. marca 2019 o določitvi zahtev za okoljsko primerno zasnovo strežnikov in izdelkov za shranjevanje podatkov v skladu z Direktivo 2009/125/ES Evropskega parlamenta in Sveta ter razveljavitvi Uredbe Komisije (EU) št. 617/2013 (UL L 74, 18.3.2019, str. 46).

(2) Uredba Komisije (EU) 2019/1784 z dne 1. oktobra 2019 o zahtevah za okoljsko primerno zasnovo varilne opreme v skladu z Direktivo 2009/125/ES Evropskega parlamenta in Sveta (UL L 272, 25.10.2019, str. 121).

(3) Glej https://digital-strategy.ec.europa.eu/en/library/european-chips-survey.

(4) Uredba (EU) 2019/1020 Evropskega parlamenta in Sveta z dne 20. junija 2019 o nadzoru trga in skladnosti proizvodov ter spremembi Direktive 2004/42/ES in uredb (ES) št. 765/2008 in (EU) št. 305/2011 (UL L 169, 25.6.2019, str. 1).